বাণিজ্য নীতি নিয়ে ফের ‘মারকাটারি’ সিদ্ধান্ত নিলেন ডোনাল্ড ট্রাম্প

ওয়েব ডেস্ক: বাণিজ্য নীতি (Trading Policy) নিয়ে বড় পদক্ষেপ নিলেন মার্কিন প্রেসিডেন্ট ডোনাল্ড ট্রাম্প (Donald Trump)। সম্প্রতি তিনি ঘোষণা করেছেন, আমেরিকায় (USA) আমদানি করা সমস্ত ইস্পাত এবং অ্যালুমিনিয়ামজাত পণ্যের উপর অতিরিক্ত ২৫ শতাংশ শুল্ক (Tariff) আরোপ করা হবে। এর ফলে সরাসরি ক্ষতির মুখে পড়তে পারে আমেরিকার দুই গুরুত্বপূর্ণ বাণিজ্যিক অংশীদার – কানাডা (Canada) ও মেক্সিকো (Mexico)।

রবিবার নিউ অরল্যান্সে যাওয়ার পথে সাংবাদিকদের সঙ্গে কথা বলার সময় ট্রাম্প জানান, আমেরিকায় আমদানি হওয়া সমস্ত ইস্পাত ও অ্যালুমিনিয়ামের উপর নতুন শুল্ক কার্যকর করা হবে। তাঁর যুক্তি, আমেরিকায় অন্যান্য দেশ যে হারে শুল্ক নেয়, তাঁদের ক্ষেত্রেও একই নীতি অনুসরণ করবে আমেরিকা। তিনি বলেন, “যে দেশ আমাদের উপর চড়া শুল্ক বসাবে, তাদের উপর আমরাও একইভাবে শুল্ক আরোপ করব। এতে বাণিজ্যে ন্যায্যতা আসবে।”

আরও পড়ুন: মোদি-ট্রাম্প বৈঠকের দিকে কেন তাকিয়ে আছে বাংলাদেশ?

আমেরিকার নতুন শুল্কনীতি কার্যকর হলে সবচেয়ে বেশি ক্ষতিগ্রস্ত হতে পারে কানাডা। মার্কিন পরিসংখ্যান বলছে, ২০২৩ সালে আমেরিকার ইস্পাত ও অ্যালুমিনিয়ামের প্রধান সরবরাহকারী ছিল কানাডা। দ্বিতীয় স্থানে ছিল মেক্সিকো। এছাড়াও ব্রাজিল, দক্ষিণ কোরিয়া ও ভিয়েতনামের মতো দেশগুলি থেকেও এইসব পণ্য আমদানি করে আমেরিকা। কিন্তু ট্রাম্পের ঘোষণার ফলে সবচেয়ে বড় ধাক্কা খাবে উত্তর আমেরিকার প্রতিবেশী দুই দেশ, এমনটাই মনে করছেন বিশেষজ্ঞরা।

প্রসঙ্গত, এর আগে গত সপ্তাহে কানাডা ও মেক্সিকোর উপর শুল্ক আরোপের ঘোষণা করেছিলেন মার্কিন প্রেসিডেন্ট। তখন তিনি যুক্তি দিয়েছিলেন, এই দুই দেশ থেকে অবৈধ অভিবাসী আমেরিকায় প্রবেশ করছে। তিনি হুঁশিয়ারি দেন, যদি তাঁরা সীমান্ত সুরক্ষা নিশ্চিত না করে, তাহলে শুল্ক কার্যকর থাকবে। পরে অবশ্য দুই দেশ আশ্বস্ত করার পর আপাতত শুল্ক আরোপ স্থগিত রাখা হয়েছিল। কিন্তু এবার ইস্পাত ও অ্যালুমিনিয়ামের শুল্ক নতুন করে চাপিয়ে পরোক্ষে কানাডা ও মেক্সিকোকে চাপে ফেলতে চাইলেন ট্রাম্প, এমনটাই মনে করছেন বিশেষজ্ঞরা।